Kommissionens afgørelse

af 2. juli 2002

om overdragelse til gennemførelseskontorer af forvaltningen af førtiltrædelsesforanstaltninger inden for landbrug og udvikling af landdistrikter i Republikken Polen i førtiltrædelsesperioden

(2002/539/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1266/1999 af 21. juni 1999 om samordning af støtten til ansøgerlandene som led i førtiltrædelsesstrategien og om ændring af forordning (EØF) nr. 3906/89(1), særlig artikel 12, stk. 2,

under henvisning til Kommissionens forordning (EF) nr. 2222/2000 af 7. juni 2000 om finansielle gennemførelsesbestemmelser til Rådets forordning (EF) nr. 1268/1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(2), ændret ved forordning (EF) nr. 2252/2001(3), særlig artikel 3, stk. 2, og

ud fra følgende betragtninger:

(1) I henhold til artikel 4, stk. 5, i Rådets forordning (EF) nr. 1268/1999 af 21. juni 1999 om fællesskabsstøtte til førtiltrædelsesforanstaltninger inden for landbrug og udvikling af landdistrikter i ansøgerlandene i Central- og Østeuropa i førtiltrædelsesperioden(4), senest ændret ved forordning (EF) nr. 2500/2001(5), blev der den 18. oktober 2000 ved Kommissionens beslutning K(2000) 3040 endelig, ændret ved Kommissionens afgørelse H 02/1236 af 22. april 2002, godkendt et program for landbrug og udvikling af landdistrikter for Republikken Polen.

(2) Den polske regering og Kommissionen, der handler på EF's vegne, undertegnede den 25. januar 2001 en flerårig finansieringsaftale om de tekniske, juridiske og administrative regler for gennemførelsen af Sapard-programmet.

(3) I henhold til forordning (EF) nr. 1266/1999 kan det krav om forhåndsgodkendelse, der er fastsat i samme forordnings artikel 12, stk. 1, fraviges på grundlag af en analyse i hvert enkelt tilfælde af den nationale og sektorspecifikke kapacitet til at varetage program- eller projektforvaltning og finanskontrolprocedurer og -strukturer vedrørende offentlige finanser. Forordning (EF) nr. 2222/2000 indeholder nærmere regler for, hvordan analyserne skal gennemføres.

(4) De polske myndigheder har udpeget Kontoret for Omstrukturering og Modernisering af Landbruget til deres Sapard-kontor. Det bliver ansvarligt for gennemførelsen af følgende foranstaltninger: forbedret forarbejdning og markedsføring af landbrugsvarer og fiskeriprodukter, investeringer i landbrugsbedrifter, udvikling af infrastrukturer på landet, erhvervsuddannelse og faglig bistand som fastsat i programmet for landbrug og udvikling af landdistrikter, der blev godkendt for Republikken Polen ved beslutning K(2000) 3040 endelig. Der er under finansministeriet blevet oprettet en national fond til at varetage de finansielle funktioner, der skal udøves i forbindelse med gennemførelsen af Sapard-programmet.

(5) I henhold til forordning (EF) nr. 1266/1999 og forordning (EF) nr. 2222/2000 har Kommissionen analyseret den nationale og sektorspecifikke kapacitet til at varetage program- eller projektforvaltning og finanskontrolprocedurer og -strukturer vedrørende offentlige finanser og fastslået, at Republikken Polens gennemførelse af ovennævnte foranstaltninger er i overensstemmelse med artikel 4-6 i og bilaget til forordning (EF) nr. 2222/2000 og minimumskriterierne i bilaget til forordning (EF) nr. 1266/1999.

(6) Kontoret for Omstrukturering og Modernisering af Landbruget har på tilfredsstillende vis indført følgende nøglekriterier for godkendelse: skriftlige procedurer, adskillelse af opgaver, kontrol før projektgodkendelse og før betaling, betalingsprocedurer, regnskabsprocedurer, edb-sikkerhed, intern revision og, hvor det er relevant, regler om offentlige indkøb.

(7) Den 15. februar 2002 fremlagde de polske myndigheder en revideret liste over støtteberettigede udgifter i henhold til artikel 4, stk. 1, afsnit B, i den flerårige finansieringsaftale, og Kommissionen rejste ikke indvendinger mod denne liste.

(8) Den Nationale Fond har på tilfredsstillende vis indført følgende kriterier for de finansielle funktioner, den skal udøve i forbindelse med gennemførelsen af Sapard-programmet for Polen: revisionsspor, finansforvaltning, modtagelse af midler, udbetaling til Sapard-kontoret, edb-sikkerhed og intern revision.

(9) Derfor bør det krav om forhåndsgodkendelse, der er fastsat i artikel 12, stk. 1, i forordning (EF) nr. 1266/1999, fraviges, og det bør overdrages til Kontoret for Omstrukturering og Modernisering af Landbruget og Den Nationale Fond at forvalte støtten decentralt.

(10) Da Kommissionens kontrol er baseret på et operationelt, men endnu ikke iværksat system, bør forvaltningen af Sapard-programmet derfor foreløbigt overdrages til Kontoret for Omstrukturering og Modernisering af Landbruget og Den Nationale Fond.

(11) Det kan først overvejes at overdrage forvaltningen af Sapard-programmet fuldstændigt til Kontoret for Omstrukturering og Modernisering af Landbruget og Den Nationale Fond, efter at der er foretaget yderligere kontrol, så det sikres, at systemet fungerer tilfredsstillende, og efter at eventuelle henstillinger, som Kommissionen måtte fremsætte om overdragelse af forvaltningen af støtte til ovennævnte kontor og fond, er blevet gennemført -

TRUFFET FØLGENDE AFGØRELSE:

Artikel 1

Kravet om, at Kommissionen skal forhåndsgodkende Polens udvælgelse af projekter og indgåelse af kontrakter, fraviges hermed.

Artikel 2

Forvaltningen af Sapard-programmet overdrages foreløbigt til:

1) Kontoret for Omstrukturering og Modernisering af Landbruget, der i egenskab af Republikken Polens Sapard-kontor, og som er beliggende Al. Jana Pawa II nr. 70, PL-00 175 Warszawa, bliver ansvarligt for gennemførelsen af følgende foranstaltninger: forbedret forarbejdning og markedsføring af landbrugsvarer og fiskeriprodukter, investeringer i landbrugsbedrifter, udvikling af infrastrukturer på landet, erhvervsuddannelse og faglig bistand som fastsat i programmet for landbrug og udvikling af landdistrikter, der blev godkendt for Republikken Polen ved beslutning K(2000) 3040 endelig, og

2) Den Nationale Fond under Republikken Polens finansministerium, der er beliggende ul. Swietokrzyska 12, PL-00 916 Warszawa, og som bliver ansvarligt for de finansielle funktioner, der skal udøves i forbindelse med gennemførelsen af Sapard-programmet.

Udfærdiget i Bruxelles, den 2. juli 2002.

På Kommissionens vegne

Franz Fischler

Medlem af Kommissionen

(1) EFT L 161 af 26.6.1999, s. 68.

(2) EFT L 253 af 7.10.2000, s. 5.

(3) EFT L 304 af 21.11.2001, s. 8.

(4) EFT L 161 af 26.6.1999, s. 87.

(5) EFT L 342 af 27.12.2001, s. 1.